Nuwe ‘membraan’ ontsout seewater; herwin litiumDie kristalle wat litium van seewater kan skei (Foto: CSIRO/Facebook) ’n Nuwe “membraan” bestaande uit besondere kristalle, wat die koste van die ontsouting van seewater veel goedkoper kan maak, is deur Amerikaanse en Australiese wetenskaplikes ontwerp. Die materiaal staan as “metal-organic frameworks” (MOFs) bekend en is eerder ’n aantal kristalle wat oor die eienskap beskik om water en litium van soutwater te skei. Anders as met bestaande membrane wat vereis dat die seewater met elektrisiteit teen hoë druk en dus groot koste daarteen gepomp word, is die gebruik van pompe in die geval van die MOF’s onnodig. Boonop kan die membraan ook litium-ione uit die seewater herwin. Op die oomblik word dit teen hoë koste aan land gemyn. Litium is volop in seewater. Litium is ’n ligte stof en word al hoe meer in batterye gebruik omdat dit so lank hou. Dié eienskappe maak dit ’n gewilde materiaal vir die vervaardiging van batterye wat in die ruimte gebruik kan word. Inligting oor dié membraan het oorspronklik in die joernaal Science Advances verskyn.